Erik Lærum

Erik Kristian Schive Lærum (født 5. august 1903 i Kristiania, nåværende Oslo, død 15. november 1985) var en norskfødt dansk nazist under den tyske okkupasjonen av Danmark. Han var i en periode medlem av DNSAP og fungerte som landsungdomsfører i Danmarks Nationalsocialistiske Ungdom (NSU).

 Biografi 
Lærum var født i Kristiania i Norge av norske foreldre. Familien reiste mye rundt i Skandinavia på grunn av farens arbeid, og Lærum gikk på skole i både Norge, Sverige og Danmark. I Lærums ungdom bodde han og familien i Danmark, og det ble derfor i Danmark han begynte sin karriere, selv om han følte seg som nordmann.

I 1924 trådte Lærum inn i den danske hæren for å avtjene verneplikten. Lærum ville gjerne gjøre karriere der og han avanserte hurtig. Han begynte i infanteriet, men skiftet som nyutnevnt sekondløytnant til kystartilleriet i 1927.

I 1932 betød omrokkeringene og besparingene i forsvaret at kystartilleriet ble lagt inn under flåten. Lærum søkte seg til Hærens Flyvertropper. Søknaden ble godtatt og Lærum ble i 1936 kaptein i Hærens Flyvertropper. I 1936 blev Lærum gift for andre gang, og paret fikk to barn.

I februar 1940 ble Lærum tatt opp i offiserskolens generalstabskurs. Lærum klarte aldri å gjøre seg ferdig med sin generalstabsutdannelse.

 Tiden under okkupasjonen 
Okkupasjonen 9. april 1940 ble et vendepunkt i Erik Lærums liv. I noen år hadde han vært fascinert av nazismens militære resultater i Tyskland, og med okkupasjonen ble hans fascinasjon ikke mindre. I likhet med flere av sine offiserskamerater var Lærum dypt nedtrykt over den hurtige kapitulasjonen. De demokratiske politikerne hadde i hans øyne forrådt Danmark, og den nazistiske okkupasjonen var i hans øyne en nødvendig konsekvens av en forfeilet dansk forsvarspolitikk. Lærum meldte seg derfor inn i nazipartiet DNSAP i juni 1940.

Lærums tid i DNSAP var kort og turbulent. Hans temperament passet dårlig inn i det meget hierarkisk oppbygde nazipartiet. Umiddelbart hadde Lærum mange kvaliteter, som DNSAP kunne ha bruk for. Lærum var en høyt utdannet offiser, og han gjorde seg mange gode tanker om ungdommens oppdragelse. Blant annet skrev Lærum en artikkel herom i et militært tidsskrift. I artikkelen skinner Lærums nazistiske overbevisning klart igjennom.

Da lederen av DNSAPs ungdomsorganisation (NSU) C.F. von Schalburg høsten 1940 meldte seg til tjeneste i Waffen-SS, måtte partiet finne en midlertidig avløser. C.F. von Schalburg hadde på ganske kort tid forandret NSU fra en partitro speiderorganisasjon til en militær og politisk forskole for Waffen-SS. Partiet behøvde en mann som kunne føre arbeidet videre med samme entusiasme som Schalburg. Valget falt på Erik Lærum.

1. november 1940 ble Erik Lærum fungerende landsungdomsfører i Nationalsocialistisk Ungdom (NSU). Han reiste landet rundt og holdt mange taler for å promotere NSU og de nazistiske idéene. Etter at Lærum ble landsungdomsfører i NSU, steg medlemstallet. Støtten og forholdet til den tyske okkupasjonsmakten var ytterligere styrket.

Lærums popularitet ble etterhvert problematisk for partiet. Etter to måneder som ungdomsfører løsrev han NSU fra partiet og gjorde det selvstendig under partiføreren. Medlemmene skulle betale kontingent direkte til NSU. Lærum avtalte samtidig med okkupasjonsmakten at dens tilskudd til NSU nå skulle gå direkte til NSU og ikke via DNSAP først. DNSAPs fører, Frits Clausen, var ikke glad for situasjonen.

Sensommeren 1941 røk Lærum også uklar med C.F. von Schalburg, som på det tidspunktet befant seg i Waffen-SS. Lærums dager i DNSAP var talte og 6. september 1941 meldte han seg ut av partiet. Tre dager senere ble han offisielt ekskludert.

Etter bruddet med DNSAP meldte Lærum seg til tjeneste i det tyske Luftwaffe. Det var ennå ikke klart til å ta opp utenlandske soldater til aktiv tjeneste, og Lærums søknad ble avvist høsten 1941. I februar 1943 søkte han igjen og denne gang gikk hans søknad til Waffen-SS, som hadde bruk for en mann med Lærums kvaliteter.

I Waffen-SS kom Lærum til artilleriet, og fra februar til august 1943 var han tilknyttet en artilleriskole i München. Siden kom han til Artilleriregiment 11 i 11. SS-Panzergrenadier-Division «Nordland» hvor hovedparten av de danske soldatene endte. Senere kom Lærum til SS-Panzergrenadier-Regiment 24 «Danmark» som artillerioffiser.

Kun avbrutt av korte orlover var Lærum på Østfronten til mars 1945. Her ble han såret for fjerde gang og sendt på rekreasjonsopphold i Danmark. Han ankom den 8. april 1945 med ordre om å melde seg til tjeneste igjen 3. mai 1945. Denne dagen ble han imidlertid sendt hjem. Krigen var slutt og de tyske styrker i Danmark kapitulerte to dager senere.

 Etter frigjøringen 
Lærum ble arrestert på sin bopæl på frigjøringsdagen 5. mai 1945. Han ble i Københavns Byret idømt fire års fengsel 20. november 1945. I Østre Landsret ble dommen skjerpet til åtte års fengsel 14. mars 1946 for igjen å bli nedsatt av Høyesterett til de opprinnelige fire årene 6. mai 1947. Lærum ble løslatt 11. april 1948.

Efter løslatelsen utgav han på sitt forlag Kultur og Politik egne og andres bøker med revisjonistisk innhold.

Han døde i 1985.

 Referanser 

 Kilder 
 Danskere i tysk tjeneste – Erik Kristian Schive Lærum
 Lærum, Erik: Dansk soldat i krig og fred (1955)

Kategori:Personer fra Oslo
Kategori:Danske offiserer
Kategori:Arméoffiserer
Kategori:Dansker i tysk tjeneste i okkupasjonsårene
Kategori:Waffen-SS-personell (utenfor Tyskland)
Kategori:Personer dømt for forbrytelser begått under andre verdenskrig
Kategori:Dansker dømt for forbrytelser